Poon kan Pebrero 2012, si IU nagin ambassador para sa National Police Agency kan Sur na Korea sa saindang anti-bullying na kampanya sa mga paadalan; ginibo siyang honoraryong miyembro nin kapulisan kan taon 2013 bago ipigtaas bilang honoraryong senyor na opisyal nin kapulisan kan 2014 para sa duwang taon na termino. Kan mga taon nin 2015 asin 2018, nag-donar si IU nin ₩100,000,000 (harus US$88,000) sa Green Umbrella Childrens Fund, kun sain gagamiton ini para sa pagtabang sa mga mayong pribiliheyo na mga kaakian. Nag-boluntaryo man siya sa organisasyon. Nagtindog man si IU nin sarong scholarship sa saiyang high school alma-mater kan taon 2016 pagkatapos mag-donar piri-pirmi kan mga nagligad na taon. An scholarship, pig-apud na IU Scholarshipna pig-disenyo para makatabang sa apat na gradweyt gikan sa mga pamilya na nangangaipo nin tabang-pinansyal. Kan taon 2018, nagtao man siya nin ₩20,000,000 (harus US$18,000) na tabang-pinansyal sa limang kolehiyong estudyante, para makatabang sa saindang pag-upa nin harong. Kan kaparehong taon, nag-partisipar si IU sa Ice Bucket Challenge, na iyo sarong sikat na gibuhon sa Internet kaidto para sa pagheras nin pag-aram sa Amyotrophic lateral sclerosis (ALS). An saiyang mga kagibuhang pilantropiya nakaguno nin pagbisto sa  2019 Heroes of Philanthropy: Catalysts For Change kan Forbes Asia, kun sain siya an pinakajoven na nakalaog sa listahan.. Kan COVID-19 na pandemya, an Korean Medical Association pigsabi na si IU nag-donar nin 3,000 na pidaso nin medical protective clothing, na may presyong 100 milyon na won (harus $82,185), asin harus 4,600 na cooling vests, na may presyong 100 milyon na won (harus $84,000) para sa mga nars, manungod sa Korean Nurses Association. 